Document ID: 32011R0957

KOMISIJOS ĮGYVENDINIMO REGLAMENTAS (ES) Nr. 957/2011
2011 m. rugsėjo 26 d.
kuriuo iš dalies keičiamos Reglamento (ES) Nr. 1272/2009 nuostatos dėl sviesto ir nugriebto pieno miltelių supirkimo ir pardavimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio d, f ir j punktus kartu su 4 straipsniu,
kadangi:
(1)
pagal 2006 m. birželio 21 d. Komisijos reglamento (EB) Nr. 884/2006, nustatančio Tarybos reglamento (EB) Nr. 1290/2005 nuostatų dėl intervencinių priemonių finansavimo iš EŽŪOGF ir valstybių narių mokėjimo agentūrų saugojimo valstybės sandėliuose operacijų apskaitos taikymo taisykles (2), 4 straipsnio 1 dalies b punktą EŽŪGF apmoka to reglamento V priede nurodytas esminių operacijų išlaidas, remdamasis standartinėmis sumomis, jei atitinkamos išlaidos nėra nustatytos pagal galiojančius žemės ūkio sektorių teisės aktus;
(2)
nustatytos 2010 m. standartinės sumos, apie kurias pranešta valstybėms narėms, apskaičiuotos remiantis iki 2010 m. kovo 1 d. galiojusiomis taisyklėmis. Tą dieną pieno sektoriuje pradėtos taikyti 2009 m. gruodžio 11 d. Komisijos reglamente (ES) Nr. 1272/2009, kuriuo nustatomos bendros išsamios Tarybos reglamento (EB) Nr. 1234/2007 įgyvendinimo taisyklės, susijusios su žemės ūkio produktų supirkimu ir pardavimu taikant valstybės intervenciją (3), nustatytos produktų, skirtų intervencinėms atsargoms, ir produktų iš intervencinių atsargų supirkimo ir pardavimo taisyklės, įskaitant naujas taisykles dėl išlaidų, kurias turi padengti intervencinės agentūros ir ūkio subjektai;
(3)
siekiant atsižvelgti į šią su pardavimu susijusią padėtį, 2010 m. birželio 29 d. Komisijos reglamentu (ES) Nr. 569/2010, kuriuo nukrypstama nuo Reglamento (ES) Nr. 1272/2009 nuostatų dėl sviesto ir nugriebto pieno miltelių pardavimo konkurso tvarka, nustatyta atitinkamai Reglamentu (ES) Nr. 446/2010 ir Reglamentu (ES) Nr. 447/2010 (4), nustatyta nuo Reglamento (ES) Nr. 1272/2009 leidžianti nukrypti nuostata dėl atitinkamų sviesto ir nugriebto pieno miltelių pardavimo konkurso tvarka taisyklių, taikoma iki 2010 m. rugsėjo 21 d. pateiktoms paraiškoms;
(4)
siekiant suteikti laiko papildomai išnagrinėti, ar vienodai taikomos su sviesto ir nugriebto pieno miltelių, skirtų intervencinėms atsargoms, ir sviesto ir nugriebto pieno miltelių iš intervencinių atsargų supirkimu ir pardavimu susijusios taisyklės dėl išlaidų, kurias turi padengti intervencinės agentūros ir ūkio subjektai, 2010 m. rugsėjo 20 d. Komisijos reglamentu (ES) Nr. 826/2010, kuriuo nukrypstama nuo Reglamento (ES) Nr. 1272/2009 nuostatų dėl sviesto ir nugriebto pieno miltelių supirkimo ir pardavimo (5), iki 2011 finansinės apskaitos metų pabaigos pratęstas Komisijos reglamentu (ES) Nr. 569/2010 nustatytos leidžiančios nukrypti nuostatos galiojimas;
(5)
atliktas esminių operacijų, atliekamų išvežant sviestą ir nugriebto pieno miltelius iš intervencinio sandėliavimo vietos, tyrimas vietoje. Remiantis tyrimo išvadomis, produktų paėmimas iš sandėliavimo kameros ir paskesnis jų pakrovimas į transporto priemones turėtų būti vertinami kaip viena operacija. Tyrimo rezultatai taip pat parodė, kad netikslinga atskirti produkto paėmimo iš sandėliavimo kameros išlaidų nuo jo pakrovimo į transporto priemones išlaidų. Tas pats taikytina ir tais atvejais, kai produktai pristatomi į intervencinį sandėlį, iškraunami iš transporto priemonių ir perkeliami į sandėliavimo kamerą. Todėl, siekiant atsižvelgti į šią situaciją ir užtikrinti derėjimą su Reglamentu (EB) Nr. 884/2006, būtina iš dalies keisti Reglamentą (ES) Nr. 1272/2009;
(6)
siekiant užtikrinti nuostatų taikymo tęstinumą, šis reglamentas turėtų būti pradedamas taikyti kitą dieną po Reglamento (ES) Nr. 826/2010 galiojimo pabaigos;
(7)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 1272/2009 iš dalies keičiamas taip:
1.
28 straipsnio 3 dalies trečia pastraipa pakeičiama taip:
„Mokėjimo agentūra padengia sviesto arba nugriebto pieno miltelių iškrovimo sandėliavimo vietos pakrovimo punkte išlaidas.“
2.
42 straipsnio 1 dalies e punktas pakeičiamas taip:
„e)
joje nurodyta matavimo vieneto kaina eurais, suapvalinta iki ne daugiau kaip dviejų skaitmenų po kablelio, be PVM:
i)
už produktus, pakrautus į transporto priemonę (jei tai grūdai ir ryžiai);
ii)
už ant padėklų sandėliavimo vietos pakrovimo punkte pateiktus produktus arba prireikus ant padėklų į transporto priemonę pakrautus produktus, jei tokia transporto priemonė yra sunkvežimis arba geležinkelio vagonas (jei tai sviestas ar nugriebto pieno milteliai), arba
iii)
už kitus produktus, pristatytus į sandėliavimo vietos pakrovimo punktą;“
3.
52 straipsnio 1 dalis pakeičiama taip:
„1. Išvežant produktus iš sandėliavimo vietos, intervencinė agentūra pasirūpina, kad tais atvejais, kai produktai pristatomi kitur nei į sandėliavimo vietą, sviestas ir nugriebto pieno milteliai būtų sukrauti ant padėklų sandėliavimo vietos pakrovimo punkte, o jei vežama sunkvežimiu arba geležinkelio vagonais - pakrauti į transporto priemonę. Su tuo susijusias išlaidas apmoka mokėjimo agentūra.“
4.
52 straipsnio 3 dalies pirmasis sakinys pakeičiamas taip:
„Bet kokias išdėstymo transporto priemonėje ir nuėmimo nuo padėklų išlaidas apmoka sviesto arba nugriebto pieno miltelių pirkėjas.“
2 straipsnis
Šis reglamentas įsigalioja septintąją dieną po jo paskelbimo Europos Sąjungos oficialiajame leidinyje.
Jis taikomas nuo 2011 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. rugsėjo 26 d.

Labels: 3
17
6